แห่ขายLTF2หมื่นล.
9เดือนหุ้นพุ่งนักลงทุนโกยกำไรอื้อคาดเงิน3หมื่นล้านรอเก็บปลายปี
11 ต.ค. 2555

9เดือนหุ้นพุ่งนักลงทุนโกยกำไรอื้อคาดเงิน3หมื่นล้านรอเก็บปลายปี
มอร์นิ่งสตาร์ เผยนักลงทุนขาย LTF รวม 3 ไตรมาส กว่า 2.1 หมื่น ล้านบาท เริ่มซื้อ RMF คาดโค้งสุดท้ายเงินไหลเข้าสองกองทุนเกือบ 3 หมื่นล้านบาท
นายกิตติคุณ ธนรัตนพัฒนกิจ นักวิเคราะห์ข้อมูล บริษัท มอร์นิ่งสตาร์ รีเสิร์ซ (ประเทศไทย) เปิดเผยว่า ปีนี้เงินลงทุนในกองทุนรวมหุ้นระยะยาว (LTF) ไหลออกสุทธิต่อเนื่อง 3 ไตรมาสติดต่อกัน รวมกว่า 2.1 หมื่นล้านบาท ส่วนกองทุนรวมเพื่อการเลี้ยงชีพ (RMF) เริ่มมีเงินไหลกลับเข้ามาลงทุนประมาณ 500 ล้านบาทในไตรมาส 3 แต่ยังน้อยเมื่อเทียบกับช่วงปีก่อน
“หากดูจากสถิติในอดีตย้อนหลัง 3 ปีที่ผ่านมา เราคาดว่าไตรมาส 4 นี้จะมีเงินไหลเข้ามาซื้อกองทุนทั้ง 2 ประเภทรวมเกือบ 3 หมื่นล้านบาท ซึ่งตอกย้ำการลงทุนของผู้ลงทุนไทยที่ยังเน้นลงทุนครั้งเดียวในช่วงปลายปีเช่นเดิม” นายกิตติคุณ กล่าว
นอกจากนี้ หากตลาดหุ้นยังเป็นเช่นนี้ คาดว่าเงินลงทุนส่วนใหญ่น่าจะไหลไปที่กองทุน LTF ประเภท 70/30 ส่วน RMF คาดว่าเน้นลงทุนในตราสารหนี้เช่นเดิม
นายกิตติคุณ กล่าวว่า สำหรับภาพรวมอุตสาหกรรมกองทุนรวมในไตรมาส 3 ปี 2555 ได้รับอานิสงส์จากมาตรการกระตุ้นเศรษฐกิจเชิงปริมาณ (คิวอี) รอบ 3 ของสหรัฐ ส่งผลให้กองทุนรวมเติบโตต่อเนื่อง มีมูลค่าสินทรัพย์สุทธิประมาณ 2.4 ล้านล้านบาท เพิ่มขึ้น 3.56 แสนล้านบาท หรือ 17.14% จากสิ้นปีที่ผ่านมาอยู่ที่ 2.08 ล้านล้านบาท โดยยังเติบโตจากกองทุนรวมตราสารหนี้ที่กำหนดอายุการลงทุน (เทอมฟันด์) ซึ่งปัจจุบันให้ผลตอบแทนเฉลี่ย 2.3%
ขณะที่กองทุนรวมอสังหาริมทรัพย์กลับมาได้รับความนิยมอีกครั้ง โดยในปีนี้มีกองทุนออกใหม่ 5 กองทุน และระดมทุนได้สูงถึงกว่า 3.2 หมื่นล้านบาท อีกทั้งหลายกองทุนนอกจากจะให้ผลตอบแทนในรูปแบบเงินปันผลที่ดีแล้ว ยังสามารถให้ผลตอบแทนจากราคาหน่วยลงทุนที่ปรับตัวเพิ่มขึ้นสูง โดยบางกองให้สูงสุดถึง 78% อย่างไรก็ตาม กองทุนอสังหาริมทรัพย์ยังมีปัญหาเรื่องสภาพคล่องที่ไม่มาก ดังนั้นนักลงทุนต้องระมัดระวัง
“ในไตรมาส 3 เป็นไตรมาสที่ดีมากของกองทุน โดยผลตอบแทนเฉลี่ยของกองทุนทุกประเภทเป็นบวกทั้งหมด กองทุนหุ้นไทยโดดเด่นที่สุด” นายกิตติคุณ กล่าว 
สำหรับกองทุนที่ลงทุนในหุ้นขนาดกลางและเล็ก ผลตอบแทนเฉลี่ยกว่า 13.02% รวมทั้งปีอยู่ที่ 32.69% กองทุนขนาดใหญ่เฉลี่ย 9.88% รวมทั้งปี 27.69% ขณะที่กองทุนหุ้นทั่วโลกเฉลี่ย 4.77% ตลาดหุ้นเกิดใหม่เฉลี่ย 5.12% ตลาดหุ้นเอเชียแปซิฟิก ยกเว้นญี่ปุ่น เฉลี่ย 4.1% ส่วนกองทุนทองคำเฉลี่ย 10.63% แต่ทั้งปีนี้อยู่ที่ 6.48% กองทุนน้ำมันเฉลี่ย 5.61% แต่ทั้งปียังติดลบ 10.47%
ทั้งนี้ หุ้นไทย 9 เดือนแรก ให้ผลตอบแทน 26.67% สูงเป็นอันดับ 2 ของโลก เป็นรองตลาดหุ้นตุรกีเพิ่มขึ้น 28.269%